  Виталий Пронин Бесерман корка. Яр ёросысь Вортча школаын ужа Михаил Федотов нимо музей. Со усьтэмын 2003-тӥ арын. Соку бесерман кылбурчилы тырмысал 45 арес. Та музеез усьтон бордын ужазы школаысь организатор Галина Трефилова, покчи классъёслэсь ваньмон дырзэс радъясь Ирина Арасланова но М. Федотовлэн сузэрез Людмила Кутявина.  Али музеез валтэ удмурт, ӟуч кылъёсъя дышетӥсь Ирина Борисовна Дюкина.- Азьвыл та музей вал музейной комната гинэ, - вера Ирина Борисовна. - Каль сётыны быгатӥм Михаил Федотовлэсь нимзэ. Арысь аре фондзэ йылтӥськом, туспуктэмъёс, Мишаен герӟаськем материалъёс бичаськом.Арлы быдэ, дано кылбурчилэн вордӥськем нуналэзлы сӥзьыса, Вортча школаын ортчыло литературной ӝытъёс,  отчы вуыло Михаил Федотовлэн ӵыжы-выжыосыз, пиналъёс лыдӟо солэсь кылбуръёссэ. Шӧдӥське, гуртоос но пиналъёс сӥлы каро доразы вордӥськем Михаил Федотовез, со дыре ик палэнэ уг кельто Вортчалась ог 10 иськемысь Бердыш гуртын вордӥськем Флор Васильевез но. Та кылбурчиослэсь чуръёссэс соос, курид ке, учкытэк лыдӟозы, творчествозы сярысь мадёзы. Уго арысь аре соос лэсьто исследовательской ужъёс.Музейысь котьмае тодыны луэ.  Борддорын ошылэмын пӧртэм вакытысь туспуктэмъёс - тани Михаил Федотовлэн анай-атаез, вордӥськем юртэз, тани со дышетске Удмурт кун университетын, тани кылбур бичетъёссэ поттэм - «Тӧдьы юсьёс берто», «Берекет», «Вӧсь», «Вирсэр». Одӥг сэрегын бесерман сэрег но лэсьтэмын: кыӵе дӥсь нуллӥзы, кыӵе арбериоссы вал корка котыразы…...Анае но дасялоз вал Бесермян дӥсьсэ, Кашпузэ* но со керттоз вал, Кутчалоз кутсэ… (М. Федотов)Кызьы вера Яр ёросысь Вортча муниципал кылдытэтлэн йырыз Зинира Вершинина, Михаил Федотовлэн вордӥськем юртэз но вань на. Али отын улэ Мишалэн выныз. *Кашпу - бызем бесерман кышномуртлэн йыре пононэз.Мария Векшина   Теги: Ярёрос  